O ile a ba romela gae gomme a šala le Simeone e le mogolegwa. Le gona o ile a dira gore tšhelete e utwe ka mekotleng ya dijo yeo ba bego ba eya le yona gae. Barwarragwe ba ile ba ya gae, gomme ba kgodiša Jakobo gore a ba dumelele ba sepele le mmamoratwa wa gagwe Benjamini go ya Egipita. Ge ba fihla Egipita, ba ile ba botša mohlanka wa Josefa ka tšhelete yeo ba e hweditšego ka mekotleng ya bona, gomme ba ithaopela go e lefa ka moka. Boithaopo bjoo bo be bo kgahliša, eupša Josefa o be a sa dutše a nyaka go bona semelo sa bona sa kgonthe ka mo go oketšegilego. O ile a ba direla monyanya gomme a thatafalelwa ke go ikuta kamoo a bego a kgomegile ka gona ge a bona Benjamini. Ke moka o ile a ba romela gae, a ba kgobeletše ka dijo, fela lekgeng le senwelo sa silifera se be se utilwe ka mokotleng wa Benjamini.—Genesi 42:26–44:2.